CELEX: 32015D2181
Language: bg
Date: 2015-11-24 00:00:00
Title: Решение за изпълнение (ЕС) 2015/2181 на Комисията от 24 ноември 2015 година относно публикуването с ограничение в Официален вестник на Европейския съюз на препратка към стандарт EN 795:2012 „Лични предпазни средства срещу падане от височина — осигурителни устройства“, в съответствие с Регламент (ЕС) № 1025/2012 на Европейския парламент и на Съвета (Текст от значение за ЕИП)

26.11.2015   
            
            
               BG
            
            
               Официален вестник на Европейския съюз
            
            
               L 309/10
            
         РЕШЕНИЕ ЗА ИЗПЪЛНЕНИЕ (ЕС) 2015/2181 НА КОМИСИЯТА
   от 24 ноември 2015 година
   относно публикуването с ограничение в Официален вестник на Европейския съюз на препратка към стандарт EN 795:2012 „Лични предпазни средства срещу падане от височина — осигурителни устройства“, в съответствие с Регламент (ЕС) № 1025/2012 на Европейския парламент и на Съвета
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 89/686/ЕИО на Съвета от 21 декември 1989 г. относно сближаване на законодателствата на държавите членки в областта на личните предпазни средства (1), и по-специално член 5, параграф 4 от нея,
   като взе предвид Регламент (ЕС) № 1025/2012 на Европейския парламент и на Съвета от 25 октомври 2012 г. относно европейската стандартизация, за изменение на директиви 89/686/ЕИО и 93/15/ЕИО на Съвета и на директиви 94/9/ЕО, 94/25/ЕО, 95/16/ЕО, 97/23/ЕО, 98/34/ЕО, 2004/22/ЕО, 2007/23/ЕО, 2009/23/ЕО и 2009/105/ЕО на Европейския парламент и на Съвета и за отмяна на Решение 87/95/ЕИО на Съвета и на Решение № 1673/2006/ЕО на Европейския парламент и на Съвета (2), и по-специално член 11, параграф 1, буква а) от цитирания регламент,
   като взе предвид становището на Комитета, учреден съгласно член 22 от Регламент (ЕС) № 1025/2012,
   като има предвид, че:
   
               (1)
            
            
               В случаите, при които даден национален стандарт, транспониращ хармонизиран стандарт, препратка към който е публикувана в Официален вестник на Европейския съюз, обхваща едно или повече съществени изисквания във връзка със здравето и безопасността, формулирани в приложение II към Директива 89/686/ЕИО, за произведеното в съответствие с този стандарт оборудване се приема, че отговаря на съответните съществени изисквания във връзка със здравето и безопасността.
            
         
               (2)
            
            
               На 12 февруари 2000 г. Европейската комисия, при публикуването в Официален вестник на Европейския съюз на списъка на хармонизирани стандарти, направи предупреждение за хармонизирания стандарт EN 795:1996. В предупреждението е посочено, че „настоящото публикуване не се отнася за оборудването, описано в класове А, С и D […], по отношение на което няма презумпция за съответствие с разпоредбите в Директива 89/686/ЕИО“.
            
         
               (3)
            
            
               С решение от 21 октомври 2010 г. по дело C-185/08 Съдът на Европейския съюз се произнесе, че разпоредбите в стандарта EN 795 по отношение на осигурителните устройства от клас А 1 не попадат в обхвата на Директива 89/686/ЕИО.
            
         
               (4)
            
            
               На 3 август 2012 г. Франция подаде официално възражение по отношение на стандарт EN 795:2012 „Лични предпазни средства срещу падане от височина — осигурителни устройства“, хармонизиран по Директива 89/686/ЕИО. Стандартът бе одобрен от Европейския комитет по стандартизация (CEN) на 9 юни 2012 г., но препратка към него все още не е публикувана в Официален вестник на Европейския съюз.
            
         
               (5)
            
            
               Официалното възражение се основава на факта, че фиксираните осигурителни устройства, към които се закрепят личните предпазни средства (ЛПС) срещу падане от височина — като например раменно-бедрен колан (body harness), предпазно въже с поглъщател на удара (lanyard with shock absorber) и други свързващи елементи — представляват съставна част от конструкция или скална повърхност. Осигурителните устройства, които представляват съставна част от дадена конструкция не са ЛПС, а са външни за ЛПС устройства и следователно са допълнителни устройства. В такъв случай като ЛПС следва да се разглеждат само свързващите елементи.
            
         
               (6)
            
            
               Стандарт EN 795:2012 се отнася както за фиксираните, така и за подвижните точки за закрепване. От друга страна, в обхвата на Директива 89/686/ЕИО попадат само подвижните точки за закрепване („подвижни“ означава преносими и временни), които не са постоянно закрепени за дадена конструкция.
            
         
               (7)
            
            
               Разгледаните в стандарт EN 795:2012 осигурителни устройства се подразделят на 5 типа в зависимост от техните характеристики:
               
                  тип A: осигурителни устройства с една или повече стационарни точки за закрепване и с необходимост от анкерни връзки или фиксиращи елементи за закрепване към конструкцията;
               
                  тип В: осигурителни устройства с една или повече стационарни точки за закрепване и без необходимост от анкерни връзки или фиксиращи елементи за закрепване към конструкцията;
               
                  тип С: осигурителни устройства, при които се използват хоризонтални еластични осигурителни линии;
               
                  тип D: осигурителни устройства, при които се използват хоризонтални твърди осигурителни линии;
               
                  тип E: осигурителни устройства за използване по хоризонтални повърхности, чието действие се дължи само на масата и триенето на устройството със съответната повърхност (тегловни осигурителни устройства).
            
         
               (8)
            
            
               След като проучи стандарт EN 795:2012, Комисията установи, че само осигурителните устройства от тип В и тип Е са с подвижни точки за закрепване, които не са предназначени да бъдат постоянно фиксирани към съответната конструкция и следователно са ЛПС, попадащи в обхвата на Директива 89/686/ЕИО.
            
         
               (9)
            
            
               След проведени консултации с европейските организации за стандартизация, с европейските организации на заинтересованите страни, получаващи финансиране от ЕС, и с Работната група по личните предпазни средства,
            
         ПРИЕ НАСТОЯЩОТО РЕШЕНИЕ:
   Член 1
   В Официален вестник на Европейския съюз се публикува с ограничение препратка към стандарт EN 795:2012 „Лични предпазни средства срещу падане от височина — осигурителни устройства“, както тази препратка е формулирана в приложението.
   Член 2
   Настоящото решение влиза в сила на двадесетия ден след деня на публикуването му в Официален вестник на Европейския съюз.
   
      Съставено в Брюксел на 24 ноември 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 399, 30.12.1989 г., стр. 18.
   
      (2)  ОВ L 316, 14.11.2012 г., стр. 12.
   
      ПРИЛОЖЕНИЕ
      
         ПУБЛИКУВАНЕ НА НАИМЕНОВАНИЯ И НОМЕРА НА ЕВРОПЕЙСКИ ХАРМОНИЗИРАНИ СТАНДАРТИ СЪГЛАСНО ДИРЕКТИВА 89/686/ЕИО
      
      
                  ЕОС (1)
                  
               
               
                  Номер и наименование на хармонизирания стандарт
                  (и референтен документ)
               
               
                  Първо публикуване в ОВ
               
               
                  Номер на заместения стандарт
               
               
                  Дата на отпадане на презумпцията за съответствие на заместения стандарт
                  Забележка 1
               
            
                  CEN
               
               
                  EN 795:2012
                  Лични предпазни средства срещу падане от височина — осигурителни устройства
               
               
                  Това е първото публикуване
               
               
                  EN 795:1996
               
               
                   
               
            
                  
                     Предупреждение: Настоящото публикуване не се отнася за устройствата, описани в:
                  
                              —
                           
                           
                              тип А (осигурителни устройства с една или повече стационарни точки за закрепване и с необходимост от анкерни връзки или фиксиращи елементи за закрепване към конструкцията), посочени в точки 3.2.1, 4.4.1 и 5.3;
                           
                        
                              —
                           
                           
                              тип С (осигурителни устройства, при които се използват една или повече хоризонтални еластични осигурителни линии), посочени в точки 3.2.3, 4.4.3 и 5.5
                           
                        
                              —
                           
                           
                              тип D (осигурителни устройства, при които се използват хоризонтални твърди осигурителни линии), посочени в точки 3.2.4, 4.4.4 и 5.6
                           
                        
                              —
                           
                           
                              всяка комбинация от горните.
                           
                        По отношение на типове A, C и D, настоящото публикуване не се отнася към която и да е от следните точки: 4.5, 5.2.2, 6, 7; приложение A и приложение ZA
                  Следователно, по отношение на посочените по-горе устройства няма презумпция за съответствие с разпоредбите в Директива 89/686/ЕИО, защото тези устройства не се считат за лични предпазни средства.
               
            
                  
                     Забележка:
                  
               
               
                  Обикновено датата на прекратяване на презумпцията за съответствие съвпада с датата на отменяне („dow“), определена от Европейската организация за стандартизация, но потребителите на тези стандарти следва да имат предвид, че в някои изключителни случаи тези дати не съвпадат.
               
            
         (1)  ЕOC: Европейска организация за стандартизация:
      
                  —
               
               
                  CEN: Avenue Marnix 17, B-1000, Brussels, тел.: +32 2 5500811; факс: + 32 2 5500819 (http://www.cen.eu)
               
            
                  —
               
               
                  CENELEC: Avenue Marnix 17, B-1000, Brussels, тел.: +32 2 5196871; факс: +32 2 5196919 (http://www.cenelec.eu)
               
            
                  —
               
               
                  ETSI: 650, route des Lucioles, F-06921 Sophia Antipolis, тел.: +33 492 944200; факс: +33 493 654716 (http://www.etsi.eu)